Twee ‘kopers’ steel glo motor by handelaarDie gesteelde voertuig (Foto: Verskaf) Twee mans wat hulle voorgehou het as potensiële kopers het na bewering Woensdagmiddag ŉ motor by die Auto Pedigree-motorhandelaar in Alberton in Gauteng gesteel. Wilfred Kgasago, woordvoerder van die Ekurhuleni-metropolisie (EMPD), sê drie verdagtes het na bewering oomblikke voor die voorval buite die motorhandelaar in ŉ BMW-sedan gesit voordat twee van die verdagtes die winkel binnegegaan het. “Terwyl ŉ verkoopsman ŉ voertuig aan ander klante gewys het, het die twee verdagtes in die motor gespring en van die toneel weggejaag,” sê hy. Volgens Kgasago het die eienaar van die onderneming onmiddellik die opsporingsmaatskappy in kennis gestel van die voorval. Dié maatskappy het toe die polisie met koördinate voorsien van waar die motor is. “Die polisie het die gesteelde voertuig kort daarna in Detotostraat in Edenpark gevind. Die verdagtes het reeds gevlug,” sê hy. Volgens die polisie is die instrumentpaneel van die motor reeds uitmekaargehaal. Forensiese deskundiges is na die toneel ontbied om ŉ verslag saam te stel om die polisie sodoende met leidrade te help. Niemand is nog in verband met die voorval in hegtenis geneem nie.